TACC ปักธงปี 65 รายได้โต 15% รับแรงหนุนขยายตลาดตปท.ดันยอดขายเพิ่ม
TACC ตั้งเป้ารายได้ปี 65 โต 15% รับอานิสงค์พันธมิตรคู่การค้าบุกตลาดต่างประเทศ ช่วยกระตุ้นยอดขายสินค้าใหม่
TACC ตั้งเป้ารายได้ปี 65 โต 15% รับอานิสงค์พันธมิตรคู่การค้าบุกตลาดต่างประเทศ ช่วยกระตุ้นยอดขายสินค้าใหม่
9 มี.ค. 2565

นายชัชชวี วัฒนสุข ประธานกรรมการบริหาร บริษัท ที.เอ.ซี.คอนซูเมอร์ จำกัด (มหาชน) หรือ TACC เปิดเผยถึงแผนการดำเนินงานของบริษัทฯในปี 2565 ตั้งเป้าหมายรายได้เติบโต 10-15% เทียบกับปีก่อน ซึ่งมีรายได้รวม 1,346.48 ล้านบาท โดยมีแผนส่งสินค้าเครื่องดื่มใหม่เข้าทำตลาดร่วมกับพันธมิตรทางการค้า และกลุ่ม B2C อย่างต่อเนื่อง เพื่อตอบสนองความต้องการคู่ค้าและผู้บริโภค กระตุ้นยอดขายเพิ่มมากขึ้น และคาดว่ายอดขายปีนี้จะเติบโตอย่างมีนัยสำคัญจากการที่พันธมิตรทางการค้าได้ขยายไปตลาดต่างประเทศ ส่งผลดีกับ TACC ในฐานะ Key Strategic Partner
สำหรับแผนการขยายลูกค้าใหม่ในกลุ่ม B2C บริษัทฯได้ทยอยขยายสินค้าเข้าไปในกลุ่ม Lotus’s ทั้งใน Lotus Hypermarket ในรูปแบบของ Food Court ปัจจุบันมีจำนวน 75 สาขา และมีเป้าขยาย 240 สาขา ภายในปี 2565 ขณะที่ Lotus’ go fresh ที่ส่งเครื่องดื่มเข้า Jungle Café ปัจจุบันมีจำนวน 1,700 สาขา และมีเป้าขยาย 1,700++ สาขา ภายในปี 2565 และเพิ่มโอกาสในการขยายเมนูหลัก (Signature Menu) อื่นเพิ่มเติม จากปัจจุบันขายอยู่ 2 เมนู
“มั่นใจว่าแนวโน้มรายได้ในปีนี้จะเติบโต 10-15% ตามแผนงานที่วางไว้ จากการเดินหน้าส่งสินค้าใหม่เข้าสู่ตลาด เพื่อกระตุ้นยอดขายร่วมกับพันธมิตรการค้า ที่มีแผนขยายตลาดในต่างประเทศมากขึ้น ซึ่งทำให้ยอดขายของบริษัทฯเติบโตตามการขยายตลาดใหม่ๆ ของพันธมิตรทางการค้า อีกทั้งยังได้แรงหนุนจากยอดขายของกลุ่ม B2C เข้ามาเสริม” นายชัชชวี กล่าวในที่สุด
ส่วนผลการดำเนินงานของ TACC ในปี 2564 มีรายได้รวม 1,352.90 ล้านบาท เพิ่มขึ้น 2.75% จากปีก่อนที่มีรายได้รวม 1,316.74 ล้านบาท และมีกำไรสุทธิ 215.62 ล้านบาท เพิ่มขึ้น 14.46% จากปีก่อนมีกำไรสุทธิ 188.38 ล้านบาท เป็นผลมาจากการบริหารจัดการ และการควบคุมต้นทุนที่มีประสิทธิภาพ รวมทั้งได้รับปัจจัยหนุนจากสถานการณ์การแพร่ระบาดไวรัสโควิด-19 เริ่มคลายความกังวลในทิศทางที่ดีขึ้น และมาตรการผ่อนคลายตามสถานการณ์โรคโควิด-19 จากรัฐบาล และบริษัทฯมีแผนส่งสินค้าเครื่องดื่มใหม่เข้าทำตลาดให้กับลูกค้าและพันธมิตรทางการค้าและ กลุ่ม B2C อย่างต่อเนื่อง เพื่อตอบสนองความต้องการคู่ค้าและผู้บริโภค กระตุ้นยอดขายเพิ่มมากขึ้น
ทั้งนี้ ที่ประชุมคณะกรรมการบริษัทฯ เมื่อวันที่ 24 กุมภาพันธ์ที่ผ่านมา มีมติจ่ายเงินปันผลสำหรับงวดผลการดำเนินงานในปี 2564 (มกราคม-ธันวาคม 2564) ในอัตรา 0.18 บาท/หุ้น ขึ้นเครื่องหมาย XD วันที่ 28  เมษายน 2565 กำหนดจ่ายเงินปันผลในวันที่ 19 พฤษภาคม 2565